《空相僧舍书事》
宋代·程俱

午景入疏竹，堂阴筠粉香。疏帘扑空翠，无风自微凉。

棋声破禅寂，日转幡影长。霏烟触垂瓜，泛乳搜枯肠。

投局起寻胜，徘徊雨花堂。巢莲见灵龟，信有千岁祥。

徐观乃跛鳖，圉圉循菰蒋。笑罢得叹息，是非可兼忘。

却坐对谈麈，冰松想千章。斯须二三子，矫若惊鸿翔。

府中有料理，不作功曹狂。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。